एक उदाहरण लोजिये। न्याय शब्द हमारे लिये अजनबी नहीं हैं। हमारे भीतर इस शब्द की एक कोटि है। जब कोई बात उस कोटि से मेल खाती है, तो हमें लगता है कि वहां न्याय होगा ही। पर जहां से यह शब्द आया, न्याय मीमांसा से, उस अर्थ से अब इसे अधिक लेना देना नहीं है। कानून के आदमी के लिये न्याय की अपनी कोटि है, गांव के आदमी के लिये अपनी। गांव का आदमी जिस कुदरती या दैवी न्याय को न्याय की अपनी कोटि की तरह देखता है, वह भी आज शहर की दुनियां का दमित पाठ है। तो न्याय की कथा को पढते हुए हम वहां मौजूद उसके बहुत से ‘दमित पाठों’ को भी महसूस कर रहे होते हैं। इससे हमें वहां उस न्याय की कथा के कुछ अनलिखे पाठों को पढने की ज़रूरत भी महसूस हो सकती है। हम जब उन्हें देख पाते हैं, तो उन्हें लिखना भी चाह सकते हैं। अनलिखे पाठों में आप प्रकृति से होने वाले न्याय-अन्याय को, आदिवासी के, स्त्री के, पशु-पक्षी के, समुद्र के , पृथ्वी के, ब्रह्माण्ड के साथ होने वाले न्याय-अन्याय तक भी जा सकते हैं। यहां तक सब ठीक ठाक है। इस सब की बाबत आसान भाषा में, संप्रेषणीय तरीके से लिखा जा सकता है। पर जैसे ही आप इन अनलिखे दमित पाठों को ‘उनकी अपनी भाषा में’ पढने की ओर आयेंगे, खुद आप को लगेगा कि सब बेबूझ सा हुआ जाता है।और यह भी कि उसे आसानी से समझ में आने वाले तरीके से कहना, कम से कम, शुरुआती रूप में, बेहद कठिन होता है।